Биыл Павлодардағы барлық мектепте қазақ сыныптары ашылады
"Биыл Павлодардағы барлық мектепте қазақ сыныптары ашылады" | "https://abai.kz/post/113482"
TITLE: Биыл Павлодардағы барлық мектепте қазақ сыныптары ашылады
URL: https://abai.kz/post/113482
META: "Биыл Павлодардағы барлық мектепте қазақ сыныптары ашылады" | "https://abai.kz/post/113482"
DATE: 28.05.2020
AUTHOR(s): Abai.kz
TOTAL WORDS: 148
TEXT: Павлодарда жаңа оқу жылында барлық мектептерде қазақ сыныптары ашылады,- деп хабарлайды pavlodarnews.kz. Павлодар қаласы білім беру бөлімі басшысының орынбасары Қуаныш Қыдыралинның айтуынша, бүгінгі күні қалада қазақ сыныптары жоқ 4 мектеп бар. Олар: № 23, 16, 34 және 13 жалпы орта білім беру мектептері екен. - Жаңа оқу жылынан бастап осы мектептерде қазақ сыныптары ашылады. Бұл мақсатқа қосымша бастауыш сынып мұғалімдері жұмысқа қабылданады. Осы орайда, ата-аналар балаларын қазақ тілінде оқытуға ниет білдірсе екен деген сұранысымыз бар. Себебі, көптеген ата-аналар өзіміздің тіліміз шорқақтау, баланы оқытуға қиын болады деген түрлі сылтаулармен балаларын орыс сыныптарына береді. Ашығын айтқанда, ата-аналар тарапынан жоғары деңгейде сұраныс бар деп айта алмаймыз, -дейді Қ.Қыдыралин. Бөлім басшысының орынбасары қазақ сыныптары ашылатын мектептерде үгіт-насихат жұмыстары жүргізіліп жатқанын атап өтті. Облыс орталығында барлығы 43 жалпы орта білім беру мектебі бар. Оның ішінде біреуі - жеке меншік, 31-і - аралас, сегізі - қазақ және төртеуі - орыс тілінде білім береді. Abai.kz
